Hr Kristen Michal
Kliimaministeerium

 		Teie 06.03.2024 nr 1-4/24/1265	
			
		Meie 27.03.2024 nr KV-0.5-2/24/5042-2	

Kaitseväe arvamus Meresõiduohutuse seaduse ja teiste seaduste muutmise seaduse eelnõu kohta	

Austatud härra minister	

Kaitsevägi on tutvunud Meresõiduohutuse seaduse ja teiste seaduste muutmise seaduse eelnõu ja seletuskirjaga ning esitab eelnimetatu osas alljärgneva arvamuse.

Eelnõu § 74 kohaselt muudetakse meresõiduohutuse seaduse paragrahvi 758 lõige 1 ja sõnastatakse järgmiselt: „Riigilaevastik võib osutada tasulist veesõiduki prahtimis-, haldamis- ja mehitamisteenust, samuti sadama kasutamise teenust sadamas, mille pidaja on Riigilaevastik, seireteenust ning navigatsioonimärgistuse haldamise teenust, kui see ei takista õigusaktides sätestatud ülesannete täitmist.“

Seletuskiri toob välja, et Riigilaevastikul on edaspidi võimalus osutada erasektorile tasulist (eelkõige veealuse taristu) seireteenust. (lk 1) Seireteenust osutataks Transpordiameti tehniliste vahenditega (erinevat tüüpi sonarid, allveerobot). Nimetatud vahenditega on võimalik teha seiret veekogudel, kuid peamiselt siiski merealal. Üheks seireteenuse väljundiks on veealuse strateegilise taristu seisukorra (nt veealuseid side-, gaasi- ja elektriühendused) jälgimine. Teenust osutatakse kaablite ja torujuhtmete omanikele ja haldajatele. (lk 22) Riigilaevastiku seireteenuse sihtrühmaks on eelkõige torujuhtmete ning sidekaablite omanikud. (lk 31) Määrus 39 muudatuste põhjendustes on märgitud, et seireteenust pakutakse koos teiste asutustega, kokkuleppel ka mereväega. (lk 33)

Eelnõus, seletuskirjas ega rakendusakti (kliimaministeeriumi 22.06.2023 määrus nr 39) kavandis ei ole seireteenuse mõistet avatud. Seletuskirjas nähakse seireteenust eelkõige veealuse taristu seirena, samas ei välistata seireseadmetega seiret ka veekogudel kus taristut ei ole. Eeltoodust lähtuvalt leiab Kaitsevägi, et õigusselguse huvides oleks kohane Riigilaevastiku pakutava seireteenuse sisu seaduses või rakendusaktis lahti kirjutada. 

Eelnõus ega ka rakendusaktides ei ole üheselt välja toodud kuidas seireteenuse osutamise käigus kogutud teavet talletatakse, kogutakse ja edastatakse ning millistel tingimistel teiste asutustega jagatakse. 

Lugupidamisega	

[ allkirjastatud digitaalselt ]

Andrus Merilo	
Brigaadikindral	
Kaitseväe juhataja asetäitja	
Kaitseväe juhataja ülesannetes
Merit Jõgi 7171169
merit.jogi@mil.ee